27-08-2024

 Sagsnummer.: 24/20505

 **Sagsbehandler:**

 Birgitte Damgaard Nielsen

# Retningslinjer for Veteranpuljen i Syddjurs Kommune

Syddjurs Kommune har fastsat følgende retningslinjer for Veteranpuljen:

**Formålet med Veteranpuljen**

§ 1. Veteranpuljen understøtter veteraner og deres pårørende.

**Retningslinjer for ansøgninger til Veteranpuljen**

§ 2. Veteranpuljen giver tilskud til indsatser, som bekæmper og forebygger sociale og sundhedsmæssige udfordringer hos veteraner samt sociale og sundhedsmæssige problemer, som pårørende oplever i tilknytning til veteraners udfordringer.

Stk. 1. Ansøgninger behandles efter følgende retningslinjer:

* Indsatser der har et konkret socialt eller sundhedsmæssigt formål og primært udføres af frivillige.
* Indsatser skal primært være rettet mod veteraner og pårørende bosat i Syddjurs Kommune.
* Indsatser som primært er forankret i en forening.
* Indsatsen skal være til gavn for andre end én selv og ens familie.
* Der ydes ikke støtte til enkeltpersoner men til indsatser målrettet en gruppe af veteraner og/eller en gruppe af pårørende til veteraner.
* Der kan ydes tilskud til transport af udflugtslignende karakter, hvor tilskuddet afstemmes med antallet af deltagere. Der ydes ikke tilskud til transport til/fra indsatsen.
* Der ydes ikke tilskud til husleje, løn eller andre drifts- og administrationsudgifter. Der kan dog ydes honorar til oplæg og instruktioner.

§ 3. Ansøgningsproceduren omfatter følgende:

* Syddjurs Kommune annoncerer Veteranpuljen på [www.syddjurs.dk](http://www.syddjurs.dk) og i den lokale presse.
* Ansøgninger behandles løbende af Administrationen i Syddjurs Kommune.
* Der ansøges per e-mail til kulturogfritid@syddjurs.dk, idet e-mailen skal beskrive følgende:
	+ Målet med indsatsen
	+ Indsatsens indhold og varighed
	+ Beskrivelse af målgruppen
	+ Antal deltagere opdelt i veteraner og/eller pårørende
	+ Tidspunkt for indsatsens gennemførelse
	+ Det ansøgte beløb
* Et budget skal vedhæftes e-mailen. Budgettet skal være opdelt i udgifter og eventuelle indtægter i tilknytning til indsatsen, herunder angivelse af eventuel støtte fra anden side.

§ 4. Modtagere af tilskud fra Veteranpuljen har følgende forpligtelser:

* Modtagere af tilskud anmoder om udbetaling ved at sende en mail til kulturogfritid@syddjurs.dk, idet man også vedhæfter afgørelsesbrevet og oplyser foreningens CVR-nummer, som skal have tilknyttet en NemKonto.
* Tilskud, der ikke er anmodet udbetalt, bortfalder ved årets udgang.
* Hvis indsatsen alligevel ikke gennemføres, skal tilskudsmodtager straks meddele dette med en mail til kulturogfritid@syddjurs.dk.
* Overskydende midler tilbagebetales straks efter, at indsatsen er afviklet.
* Redegørelse for anvendelse af tilskuddet indsendes senest den 1. december i tilskudsåret. Ved tilskud på og over 10.000 kr. medsendes et regnskab.
* Ved mangelfuld redegørelse kan Syddjurs Kommune kræve tilskuddet tilbagebetalt.
* Syddjurs Kommunes støtte til indsatsen skal fremgå i forbindelse med PR for indsatsen.

Godkendt på møde i Kultur-, fritids- og landdistriktsudvalget 2. oktober 2024